|  |  |
| --- | --- |
| Løgtingið  Tinghúsvegur 1-3  110 Tórshavn | 26. februar 2016  **Mál**: 16/00274-2 |

**Nr. 30/2015**

**Annika Olsen**

**løgtingskvinna**

**Fyrispurningur eftir Tingskipanini § 52a**

**Fyrispurningur um møguleikar hjá føroyskum fyristíðarpensjónisum at flyta ímillum Føroyar og Danmark og samstundis varðveita sína fyritíðarpensjón, settur Eyðgunn Samuelsen, landsstýris­kvinnu í almannamálum (at svara skrivliga eftir TS § 52a)**

Nær verður arbeiðið liðugt, sum skal gera tað møguligt hjá føroyskum fyritíðar­pensjón­istum at flyta millum Føroyar og Danmark og samtundis varðveita sína fyritíðarpensjón?

**Viðmerkingar**

Í sendingini ”Áðrenn tey vistu”, ið var send í Kringvarpi Føroya í síðstu viku, kom fram, at føroyskir fyritíðarpensjónistar ikki kunnu flyta millum Føroyar og Danmark og samstundis varðveita sína fyritíðarpensjón. Hetta er ein stórur trupulleiki í sam­bandi við flytføri millum londini og ein stór markaforðing hjá fólki, ið av einari ella aðari orsøk skulu flyta millum londini.

Tá ein føroyingur flytur til Danmarkar, er tað ikki ein sjálvsagdur rættur at fáa sína fyritíðarpensjón, og skal viðkomandi tí søkja av nýggjum. Sama er ikki galdandi, um viðkomandi skal flyta til eitt nú Svøríki ella Norra, tí hetta er tryggjað í Norðurlendsk­ari avtalu. Tað kann tí tykjast margháttligt, at trupulleikarnir eru størstir innan londini í Ríkisfelagsskapinum.

Orsøkin skal finnast í tí, at meðan vit í Føroyum hava 3 stig av fyritíðarpensjón, lægstu-, miðal- og hægstu fyritíðarpensjón, hava danir broytt sína skipan kollveltandi. Danir hava nú bert eitt stig av fyritíðarpensjón. Harumframt hava danir hert møgu­leik­arnar fyri at fáa tillutað fyritíðarpensjón munandi. Hetta ger tað trupult hjá føroyingum at flyta beinleiðis yvir í eina danska skipan.

Ì august mánaði í 2014 hevði undirritaða, sum tá var landsstýriskvinna í almanna­málum, fund við danska starvsbróður sín, Manu Sareen í Keypmannahavn. Endamálið við fundinum var at beina burtur allar markaforðingar á sosiala økinum, herundir serliga forðingarnar hjá fyritíðarpensjónistunum. Niðurstøðan á fundinum var, at beinast skuldi burtur allar markaforðingar á sosiala økinum, herundir forðingarnar hjá fyritíðarpensjónistunum. Arbeiðsbólkur varð settur, umboðandi bæði føroyskar og danskar myndugleikar, sum skuldi standa fyri arbeiðinum, sum skuldi vera liðugt í seinasta lagi á heysti 2015. Tað er nakað, sum bendir á, at hetta arbeiðið ikki er liðugt enn, og tí verður hesin spurningurin settur landsstýriskvinnuni í almannamálum.

**Á Løgtingi, 17. februar 2016**

Annika Olsen

**Svar:**

Á fundi millum donsku og føroysku almannamálaráðharrarnar í august 2014, varð avtalað at seta ein arbeiðsbólk at greina pensjónsviðurskiftini innan ríkisfelagsskapin. Grønland ynskti eftirfylgjandi at gerast partur av arbeiðnum, og vegna tað, at val var í Grønlandi 28. november 2014 varð arbeiðssetningurin ikki liðugur fyrr enn um árskiftið 2014/2015.

18. juni 2015 var fólkatingsval í Danmark. Við nýggju stjórnini vóru eisini umfatandi umskipanir av málsøkjum millum stjórnarráðini, og hetta hevur elvt til, at arbeiðið í arbeiðsbólkinum er seinkað. Arbeiðið verður eftir ætlan liðugt 1. juni 2016.

Eftir samráðingum millum partarnar varð avtalað, at uppgávan hjá arbeiðsbólkinum er at lýsa:

* pensjónsskipanirnar í einstøku ríkispørtunum,

* hvørjar forðingar eru í sambandi við at pensjónistar flyta millum ríkispartarnar,
* møguleikarnar fyri skiftisreglu soleiðis, at pensjónin kann flytast millum ríkispartarnar í upp til 6 (ella 12) mánaðar, og

* møguleikan fyri heilt ella lutvíst at nýta meginreglurnar í norðurlendska sáttmálanum um almannatrygd í sambandi við flyting millum ríkispartarnar.

Arbeiðsbólkurin skal ikki koma við tilmælum um møguliga loysn, men lýsa nakrar møguleikar, ið skulu liggja til grund fyri framhaldandi politiskum samráðingum eftir at arbeiðsbólkurin verður liðugur við sítt arbeiði.

Samstundis sum arbeiðsbólkurin arbeiðir við at lýsa eina møguliga samlaða loysn fyri Danmark, Føroyar og Grønland fara fyrireikingar fram í Føroyum til tær eftirfylgjandi politisku samráðingarnar, ið skulu til fyri at loysa málið. Enn er ikki vist, um ein samlað loysn millum allar partar í ríkisfelagsskapinum eisini vil vera ein nøktandi loysn, serliga í mun til føroyskar fyritíðarpensjónistar, ið ynskja at flyta til Danmarkar.

So skjótt arbeiðið í arbeiðsbólkinum er liðugt, verða stig tikin til samráðingar á politiskum stigi. Nær og um hesar bera á mál og í hvørjum líki vil tíðin vísa.

Málið hevur høga politiska raðfesting. Arbeitt verður tí eisini í Føroyum við at kanna um málið kann loysast bert við broytingum í føroyskari lóggávu. Henda seinna loysnin vil tó ikki geva rættindi báðar vegir, men bert í mun til føroyingar, og er tað ikki vanlig loysn at nýta, tá talan er um at flyta pensjónsrættindi millum lond.

**Eyðgunn Samuelsen**

*landsstýriskvinna*